Националният отбор на Бразилия е най-успешният национален футболен тим в историята. „Селесао“ притежават най-важните световни рекорди във футбола. Отборът става световен шампион 5 пъти: 1958 (в Швеция), 1962 (Чили) , 1970 (Мексико) , 1994 (САЩ), 2002 (Япония и Южна Корея). Той е рекордьор по най-много спечелени световни първенства, следвани от Италия и Германия с по четири. Бразилия е единствената страна, участвала на всичките 21 световни първенства от 1930 до 2018 г. Бразилският отбор държи рекорда за спечелени 4 световни шампионски титли в четири различни континента (в Европа, Азия, Северна Америка и Южна Америка). Два пъти е световен вицешампион – 1950 и 1998. Екипът е спечелил и Купата на Конфедерациите четири пъти, което е рекорд. В актива си бразилците имат 8 победи за Купата на Америка – континентално първенство и най-престижният национален турнир в Северна и Южна Америка. По този показател на континента те са само след Уругвай и Аржентина. Бразилия е дала най-много футболни звезди на света, като едни от най-известните имена са: единствените трикратни световни шампиони Пеле и Загало (1970 г. като треньор), двукратните световни шампиони Гаринча, Жилмар, Диди, Вава, Кастильо, Джалма Сантош, Нилтон Сантош, Зито, Пепе, Белини, Зозимо, Кафу и Роналдо, световните шампиони Ромарио, Бебето, Ривалдо, Роналдиньо, Кака, Амарилдо, Жаирзиньо, Жерсон, Тостао, Тафарел, Карлос Алберто, Роберто Карлош, Дида, Ривелиньо, Дунга, Жилберто Силва и Лусио, а също Фриденрайх, Адемир, Зико, Фалкао, Сократес, Робиньо, Неймар и други. Бразилия е единствената страна в света, която може да състави отбор от футболисти на всички постове, които са били двукратни и трикратни световни шампиони.